प्राइवेट रूम में सलवार-सूट में पहुंचीं IPS वृंदा को पहचान नहीं पाई निखत, बोली…कौन हैं आप
UP MLA Abbas Ansari Nikhat Bano Chitrakoot Jail - [Ground Report]. दोपहर का वक्त था, धूप तेज थी। अचानक मोबाइल की घंटी बजी। जिला जेल से मुखबिर का कॉल था। उठाते ही दूसरी तरफ से आवाज आई, मैडम जेल में आज फिर निखत अपने पति अब्बास से मिलने आई है।
"दोपहर का वक्त था, धूप तेज थी। अचानक मोबाइल की घंटी बजी। जिला जेल से मुखबिर का कॉल था। उठाते ही दूसरी तरफ से आवाज आई, मैडम जेल में आज फिर निखत अपने पति अब्बास से मिलने आई है। दोनों 1 घंटे से एक कमरे में हैं। ये अच्छा मौका है, उन्हें पकड़ने का।"
"मैंने तुरंत DM अभिषेक आनंद को फोन करके यह बात बताई। उन्होंने कहा कि वह लखनऊ में हो रही इन्वेस्टर समिट की बैठक में ऑनलाइन जुड़े हैं। जैसे ही मीटिंग खत्म होगी, वो मेरे साथ मौके पर चलेंगे। दरअसल, हमें लगातार शिकायतें मिल रही थीं कि जेल में बाहरी लोग बंदियों से अनधिकृत रूप से मिल रहे हैं। इसमें निखत बानो का भी नाम था। 10 फरवरी को मिले इनपुट के बाद मैंने और DM दोनों ने ये तय किया कि हम बिना सूचना दिए जेल जाएंगे और इन लोगों को रंगे हाथ पकड़ेंगे।"
"मैंने फिर अपने मुखबिर से बात की। कहा- मैं 1 घंटे के अंदर जेल पहुंच रही हूं। किसी को इस बात की खबर न लगे। अगर तब तक निखत वहीं पर रहती है, तो हम उसे पकड़ लेंगे। DM के फ्री होते ही हम जेल की तरफ चल दिए। रास्ते में किसी को हमारे आने की भनक न हो, इसलिए हम सादे कपड़े और नॉर्मल कार से जेल पहुंचे। हमने गेट खुलवाया, तो अंदर अजीब सा सन्नाटा छाया था।"
"मुझे पता चल गया था कि आज कुछ बड़ा होने वाला है। मैंने और DM ने जेल का मेन गेट बंद करवाकर हिदायत दी कि कोई भी बाहर नहीं जाएगा। यहीं से हमारी कार्रवाई शुरू हो गई।"
ये बात हमें बाहुबली मुख्तार की बहू निखत को गिरफ्तार करने वाली IPS ऑफिसर और चित्रकूट की SP वृंदा शुक्ला ने ऑफ-द-कैमरा बताई।
आंखों के सामने होते हुए भी कैसे निखत IPS वृंदा को पहचान नहीं पाई? कैसे चित्रकूट जेल में बने प्राइवेट रूम में निखत को पकड़ा गया? कैसे जेलर और उसके साथियों ने निखत-अब्बास की मदद की। चलिए, पूरे घटनाक्रम को सिलसिलेवार जानते हैं...
जेल की हाई सिक्योरिटी बैरक से गायब था अब्बास
जेल एरिया में एंट्री करते ही DM अभिषेक आनंद और SP वृंदा शुक्ला सबसे पहले जेल अधीक्षक अशोक सागर के कमरे में पहुंचे। कमरा खाली मिला, तो दोनों अफसर सीधे अब्बास अंसारी की हाई सिक्योरिटी बैरक पहुंच गए। अब्बास भी बैरक में नहीं था। पूछा गया कि अब्बास अंसारी कहां है? जेल के गार्ड और अफसरों से पूछताछ की गई कि अब्बास आखिर कहां है? लेकिन किसी के पास कोई जवाब नहीं था।
लापता अब्बास की तलाश शुरू हुई। बारी-बारी हर बैरक की चेकिंग की जा रही थी। जेल के अफसरों की ये लापरवाही देख SP वृंदा गुस्सा गईं। उन्होंने वहां मौजूद बंदी रक्षकों को फटकारना शुरू किया। तभी एक गार्ड ने जेल अधीक्षक के वार्ड के पास वाले ताला बंद कमरे की ओर इशारा किया।
जहां निखत मिली, वो कमरा बाहर से लॉक था 
IPS वृंदा जान चुकी थीं कि इस बंद कमरे में कुछ तो गलत हो रहा है। उन्होंने तुरंत ताला खोलने के लिए कहा। अफसरों ने ताला खोला तो अंदर सिर्फ और सिर्फ अंधेरा था। दूर-दूर तक कुछ भी दिखाई नहीं दे रहा था।
फिर लाइट जलाई गई। रोशनी होते ही सबकी आंखें खुली की खुली ही रह गईं। कमरे के एक कोने में निखत बैठी हुई थी। उसके पास एक बैग रखा था, जिसे वो छिपाने की कोशिश कर रही थी। इसी बीच जेल अफसरों ने DM को सूचना दी कि अब्बास वापस अपनी बैरक में आ गया है। जेल में हुई इस कार्रवाई में अब तक 30 मिनट बीत चुके थे।
आधे घंटे बाद...
IPS वृंदा कहती हैं, "मैं उस वक्त सलवार-सूट पहने हुई थी। मैं निखत के करीब गई। बोला- अपना बैग चेक करवाओ, क्या है इसमें? निखत बेखौफ होकर बोली- कौन हैं आप...? मैं अपना बैग आपको क्यों दिखाऊं? तलाशी लेनी है तो किसी महिला पुलिस को बुलाओ।"
"इतने में DM बोले- ये चित्रकूट की SP हैं। ये सुनकर निखत सकपका गई। बैग की तलाशी ली गई। उसके पास से 2 मोबाइल फोन, कुछ सोने की ज्वेलरी और सऊदी रियाल करेंसी बरामद हुई, जो जेल के नियमों के खिलाफ थे।"
वार्डन ने डिप्टी जेलर के कमरे से अब्बास को बैरक तक पहुंचाया 
10 मार्च को मामले की जांच कर रही SIT ने खुलासा किया कि जेल वार्डन जगमोहन ने अब्बास की मदद की थी। DM और SP जब बैरकों की तलाशी ले रहे थे, तब जगमोहन ने अब्बास को प्राइवेट कमरे से निकालकर डिप्टी जेलर के कमरे में पहुंचा दिया था। जब अफसर प्राइवेट रूम की तरफ बढ़े, तो जगमोहन ने डिप्टी जेलर के कमरे से अब्बास को चुपचाप उसकी बैरक तक पहुंचा दिया।
लगभग 1 घंटे चली इस कार्रवाई के दौरान जेल में निखत-अब्बास की सीक्रेट मीटिंग का खुलासा हो चुका था। ये भी पता चला कि निखत पहले भी कई बार अब्बास से मिलने जेल आती रहती थी। सबसे हैरानी वाली बात ये थी कि इन निजी मुलाकातों का विवरण जेल के रजिस्टर में दर्ज तक नहीं किया जाता था।
पुलिस वालों ने ली 5 लाख घूस, गिफ्ट में मिली KIA कार 
जेल-मिलन कांड के 2 दिन बाद यानी 12 फरवरी, 2023 को SP वृंदा और DM अभिषेक ने प्रेस कॉन्फ्रेंस की। दोनों ने मामले में बड़ा खुलासा करते हुए बताया कि जेल अधीक्षक अशोक सागर, जेलर संतोष कुमार और वार्डन जगमोहन ने निखत और अब्बास को मिलाने के नाम पर पैसे और कई तरह के गिफ्ट लिए। निखत-अब्बास की मुलाकात कराने में डिप्टी जेलर चंद्रकला का भी हाथ था। इनके पास घूस के 5 लाख 80 हजार रुपए, 2 मोबाइल फोन, एक KIA गाड़ी बरामद हुई। सभी इस वक्त जेल में हैं।
जेल की कैंटीन के ठेकेदार नवनीत सचान ने निखत की साठगांठ जेल अधिकारियों से करवाई। मामले का पर्दाफाश होने के बाद 15 फरवरी को अब्बास अंसारी को चित्रकूट जिला जेल से कासगंज जेल ट्रांसफर कर दिया गया। वहीं, निखत बानो और उसका ड्राइवर नियाज चित्रकूट जेल में बंद हैं।
मामले की जांच में जुटी 3 जिलों की 18 टीमें 
पुलिस ने निखत की मदद करने वाले सपा के जिला महासचिव फराज खान के घर पर भी छापा मारा। घर पर फराज तो नहीं मिला। लेकिन पुलिस उसके पिता को पूछताछ के लिए ले गई। निखत को मकान दिलाने में फराज खान का नाम आया था। उसने चित्रकूट के विकासनगर के कपसेठी में रहने वाले प्रह्लाद साहू का मकान निखत को 2 जनवरी को 8 हजार रुपए किराए पर दिलाया था। निखत को चित्रकूट में कमरा दिलाने के मामले में व फराज फिलहाल लखनऊ जेल में बंद है।
SP वृंदा शुक्ला ने बताया, "मामले की गहराई से छानबीन करने के लिए 26 फरवरी को 18 टीमों का गठन किया गया है। इसमें चित्रकूट के अलावा बांदा, हमीरपुर और महोबा जिलों के कुल 108 पुलिसकर्मी शामिल हैं। इन टीमों ने UP के साथ-साथ दूसरे राज्यों में छापेमारी की हैं। सभी आरोपियों से पूछताछ जारी है और सबूत इकट्ठे किए जा रहे हैं।"
पूछताछ में निखत बोली- सिर्फ पति से मिलने आई, कोई गुनाह नहीं किया
जेल में रंगेहाथ पकड़े जाने के बाद पूछताछ के दौरान निखत घबराई हुई दिखी। पुलिस के कई सवालों का उसने केवल हाथ जोड़कर जवाब दिया। वह हर एक सवाल में सफाई देते हुए कहती, "मैं निर्दोष हूं, पति से मिलने आई थी।" उसने यहां तक कहा, "कौन अपने परिवार और पति से मिलने नहीं जाता है। मैंने कोई गुनाह नहीं किया है, ना कोई साजिश रचने आई थी। मैं सिर्फ अपने पति से मिलने आई थी और जेल अधिकारियों से बात करके अपने पति से मिली हूं। कोई गुनाह नहीं किया है।"
सीक्रेट मीटिंग का पर्दाफाश करने पर DGP ने किया सम्मानित 
चित्रकूट जेल में निखत-अब्बास को रंगे हाथ पकड़ने वाली टीम को UP के DGP देवेंद्र सिंह चौहान और ADG लॉ एंड ऑर्डर प्रशांत कुमार ने सम्मानित किया। टीम में SP चित्रकूट वृंदा शुक्ला, CO सिटी हर्ष पांडे, CO LIU अनुज मिश्रा और चौकी प्रभारी जिला कारागार रंगोली, श्यामदेव सिंह शामिल रहे।
अब...
यहां तक आपने चित्रकूट जेल-मिलन कांड के खुलासे के बारे में जाना। आगे इस सीक्रेट ऑपरेशन को अंजाम देने वाली चित्रकूट SP वृंदा शुक्ला के बारे में जान लीजिए... 
अमेरिका में नौकरी करते हुए की UPSC की तैयारी
IPS वृंदा शुक्ला हरियाणा के पंचकुला की रहने वाली हैं। उनकी प्राइमरी एजुकेशन हरियाणा के कार्मेल कॉन्वेंट और कॉन्वेंट ऑफ जीजस एंड मैरी स्कूल से हुई। उन्होंने पुणे के महिंद्रा यूनाइटेड वर्ल्ड कॉलेज ऑफ इंडिया से ग्रेजुएशन किया। आगे की पढ़ाई अमेरिका की ब्रैंडिस यूनिवर्सिटी से की। अमेरिका के बाद लंदन के स्कूल ऑफ इकोनॉमिक्स से उन्होंने डिग्री हासिल की।
पढ़ाई पूरी करने के बाद वृंदा अमेरिका की एक प्राइवेट फर्म में नौकरी करने लगीं। इसी दौरान उन्होंने सिविल सर्विसेज की तैयारी की और दूसरे प्रयास में ही 2014 में वह IPS बन गईं। उन्हें नगालैंड कैडर मिला, जिसके बाद वह UP में आ गईं।
7 दिसंबर, 2022 को उन्हें चित्रकूट का SP बनाया गया। इसके बाद से वह यहीं पर तैनात हैं। चित्रकूट पोस्टिंग से पहले वृंदा नोएडा में DCP महिला सुरक्षा की जिम्मेदारी संभाल रही थीं। UP में महिला सुरक्षा और मिशन शक्ति को लेकर किए गए काम पर CM योगी भी IPS वृंदा की तारीफ कर चुके हैं।
ट्विटर पर IPS वृंदा के 16 हजार फॉलोअर्स हैं। वह महिलाओं, बच्चों, पीड़ित-शोषितों के मामलों पर हमेशा सक्रिय रहती हैं। इसके अलावा समसामयिक मुद्दों पर लेख भी लिखती हैं, जो अखबारों और वेबसाइट पर छपते रहते हैं। अपराधियों के खिलाफ उनके कड़े रुख को देखते हुए लोग उन्हें लेडी सिंघम भी कहते हैं।
नोएडा में पति की बॉस थीं
वृंदा और उनके पति अंकुर अग्रवाल की लव स्टोरी भी बेहद दिलचस्प है। अंकुर भी UP कैडर के IPS हैं। अंबाला में दोनों पड़ोसी थे। यहीं एक साथ स्कूली पढ़ाई की। इसके बाद अमेरिका में रहते हुए दोनों ने साथ ही सिविल सर्विसेज की तैयारी की। साल 2014 में वृंदा IPS बन गईं। उनके सिलेक्शन के ठीक 2 साल बाद यानी 2016 में अंकुर भी IPS बन गए। IPS रहते हुए दोनों ने 9 फरवरी, 2019 को शादी कर ली।
वृंदा नोएडा में अंकुर की बॉस भी रह चुकी हैं। ये बात बहुत कम लोगों को पता है। दरअसल, लखनऊ में पुलिस हेडक्वार्टर में तैनात वृंदा को नोएडा में पुलिस उपायुक्त (महिला सुरक्षा) यानी DCP बनाकर भेजा गया। उस वक्त उनके पति अंकुर अग्रवाल वहीं पर अपर पुलिस उपायुक्त यानी एडिशनल DCP के पद पर थे। मतलब कि जब वृंदा DCP बनीं, तब वह अपने पति की बॉस थीं।
आखिर में चित्रकूट जेल कांड से जुड़ी ये खबरें भी पढ़ें...
1. निखत-अब्बास की मदद की थी, दोनों से पूछताछ; 14 दिन की कस्टडी में है डिप्टी जेलर चंद्रकला
चित्रकूट जेल के जेलर संतोष कुमार और जेल अधीक्षक अशोक कुमार सागर को पुलिस ने हिरासत में ले लिया है। दोनों से निखत अंसारी की जेल में अवैध एंट्री को लेकर पूछताछ की जा रही है। इन पर जेल में मुख्तार के बेटे अब्बास और निखत को VIP गेस्ट रूम में मिलने की छूट देने का आरोप है। इससे पहले, सोमवार को डिप्टी जेलर चंद्रकला को गिरफ्तार कर 14 दिन की न्यायिक हिरासत में लखनऊ जेल भेजा जा चुका है। पूरी खबर पढ़ने के लिए क्लिक करें...
2. अभी दो दिन तक ड्राइवर से होगी पूछताछ, मिले अहम सुराग
विधायक अब्बास अंसारी की पत्नी निखत अंसारी का पुलिस रिमांड का टाइम पूरा होने के बाद पुलिस ने सोमवार को मेडिकल चेकअप के बाद जिला कारागार में शिफ्ट कर दिया है। बता दें कि निखत को कोर्ट के आदेश पर 3 दिन की पुलिस रिमांड पर रखा गया था, जिससे पुलिस लाइन चित्रकूट में गहन पूछताछ की गई है, जबकि उसके ड्राइवर से अभी 2 दिन तक और पूछताछ की जाएगी। पूरी खबर पढ़ने के लिए क्लिक करें...
3. कई सवालों के जवाब में हाथ जोड़े, बुखार आया; गिड़गिड़ाते हुए बोली- सिर्फ पति से मिलने आई थी 
माफिया मुख्तार अंसारी के बेटे अब्बास अंसारी की पत्नी निखत की 3 दिन की रिमांड पूरी हो चुकी है। शुक्रवार से लेकर रविवार तक उससे पुलिस लाइन में पूछताछ की गई। इसमें उससे लगभग 60 सवाल पूछे गए। इस पूछताछ में SIT को कई सवालों के जवाब मिले, तो कई राज भी खुले हैं। पूरी खबर पढ़ने के लिए क्लिक करें...
(इस स्टोरी की रिपोर्टिंग में जितेंद्र कुमार ने मदद की है। जितेंद्र दैनिक भास्कर चित्रकूट के रिपोर्टर हैं।)